PLAT คาดรายได้ Q4/59 โตแกร่ง รับไฮซีซั่น-ลุยเปิดตลาดนัดกลางคืน
PLAT คาดรายได้ Q4/59 โตแกร่ง รับไฮซีซั่น ลุยเปิดตลาดนัดกลางคืน "Talad Neon-Downtown Night Market" ในธ.ค.
16 พ.ย. 2559

นายชาญชัย พันธุ์โสภา กรรมการผู้จัดการใหญ่ บริษัทเดอะ แพลทินัม กรุ๊ป จำกัด (มหาชน) หรือ PLAT เปิดเผยว่า แนวโน้มผลประกอบการในช่วงไตรมาส 4/59 คาดว่ารายได้จะเติบโตอย่างแข็งแกร่ง เนื่องจากเป็นช่วงไฮซีซั่นของธุรกิจ นอกจากนี้ ในเดือนธันวาคมทางบริษัทมีแผนจะเปิดโครงการตลาดนัดกลางคืนใจกลางกรุงแห่งใหม่ “Talad Neon-Downtown Night Market” บนพื้นที่รวม 10 ไร่ ซึ่งจะช่วยสนับสนุนผลประกอบการของบริษัทให้เติบโตตามเป้าหมายที่วางไว้
สำหรับความคืบหน้าโครงการทางเดินลอยฟ้า Bangkok Skyline เฟสที่ 2 ตั้งแต่โครงการเดอะ มาร์เก็ต ถึงศูนย์การค้าเกษรพลาซ่า คาดว่าจะแล้วเสร็จต้นปี 2560 โดยก่อนหน้านี้การก่อสร้างในเฟสแรกตั้งแต่ เดอะ แพลทินัม แฟชั่น มอลล์ ไปถึงโครงการ เดอะ มาร์เก็ต ได้แล้วเสร็จ และเปิดให้ประชาชนใช้บริการอย่างไม่เป็นทางการแล้ว ซึ่งโครงการดังกล่าวจะช่วยให้เกิดการเชื่อมต่อ ระหว่างศูนย์การค้า และอำนวยความสะดวกสำหรับประชาชนมากขึ้น